**Biffy Clyro, Keane og Modest Mouse til NorthSide**

**Rasmus Walter og Shaka Loveless er også føjet til plakaten**

Det vælter ind med nye navne til NorthSide, så kun en uge efter vi tilføjede fem navne til plakaten, får de nu følgeskab af yderligere fem nye navne.

**Biffy Clyro**

Den skotske trio Biffy Clyro brød igennem med albummet ”Puzzle” og gennem opvarmnings-jobs for Muse og The Rolling Stones fik de opbygget en stor fanskare i England, der blot blev endnu større, da de udsendte ”Only Revolutions. Det hårdtslående orkester har også godt fat i det danske publikum, der senest kunne opleve bandet sammen med Foo Fighters i København, og radiolyttere vil kunne nikke genkendende til hittet ”Black Chandelier” fra albummet ”Opposites”, der netop er gået direkte ind på en førsteplads på den engelske albumhitliste. Så det er et band på toppen af deres karriere, der kommer på NorthSide 2013.

**Biffy Clyro spiller på NorthSide lørdag 15. juni.**

**Keane**

6 millioner solgte album og platinplader i hele Europa var en rigtig god start for Keane, da de i 2004 debuterede med albummet ”Hopes and Fears”. Albummet var samtidig det første af i alt fire album, der er gået direkte til tops på den engelske albumhitliste, hvilket understreger gruppens evne til at skrive fængende og effektive popsange, der bliver store hits. Senest er kommet albummet ”Strangeland” i 2012, hvor bandet er blevet udvidet til en kvartet, hvilket har tilføjet lidt mere guitar til det pianodrevne bands lyd. Bandet har siden begyndelsen været elsket af det danske publikum, og derfor er vi meget stolte over at kunne præsentere bandets første festivalkoncert i Danmark.

**Keane spiller på NorthSide fredag 14. juni.**

**Modest Mouse**

Siden midten af 90’erne har Modest Mouse stået som et af de mest interessante og bedst anmeldte navne på den amerikanske indie-scene, og med singlen ”Float On” fik de i 2004 endelig det hit, de så længe havde fortjent. Albummet ”We Were Dead Before the Ship Even Sank” gik i 2007 nummer et i USA, og forventningerne til det kommende album er naturligvis store. Det er seks år siden, Mouse Mouse sidst var i Danmark, så det bliver helt fantastisk at kunne byde dem velkommen på NorthSide til juni.

**Modest Mouse spiller på NorthSide lørdag 15. juni.**

**Rasmus Walter**

Den tidligere Grand Avenue-frontmand har haft stor succes, siden han begyndte at synge på dansk på solodebutpladen fra 2011. ”Dybt Vand” var det første hit, og da lytterne på P3 skulle stemme på Årets Uundgåelige faldt valget på sangen ”Endeløst”. Sangskriverens andet album udsendes til marts, og vi ser i den grad frem til at opleve det nye materiale på NorthSide.

**Rasmus Walter spiller på NorthSide søndag 16. juni.**

**Shaka Loveless**

Den 28-årige sanger har i mere end 10 år haft gang i musikkarrieren, og længe inden ”Tomgang” blev uundgåelig i sommerens radiohøjttalere, kunne man høre ham levere sjælfuld vokal og spille bas som medlem af grupperne The Gypsies og Are We Brothers?. Som solist blander Shaka reggae med rock og pop med en fantastisk behændighed, som det bliver en fornøjelse at opleve til sommer.

**Shaka Loveless spiller på NorthSide lørdag 15. juni.**

Listen af offentliggjorte navne til NorthSide 2013 er nu som følger: Alt-J (∆), Arctic Monkeys, Band of Horses, Bikstok Røgsystem, Biffy Clyro, Bloc Party, The Eclectic Moniker, Ellie Goulding, The Flaming Lips, Fun., Gogol Bordello, Kaizers Orchestra, Keane, Kings of Convenience, The Knife, Modest Mouse, Nephew, Nick Cave & The Bad Seeds, Portishead, Rasmus Walter, Shaka Loveless, Spleen United, Trentemøller og When Saints Go Machine.

NorthSide 2013 afvikles i Ådalen ved Aarhus i dagene 14.-16. juni. Billetter kan købes via [Billetlugen.dk](http://www.billetlugen.dk/musik/26253/northside-2013/).

Besøg [NorthSide.dk](http://northside.dk)eller [facebook.com/northsidefestival](http://facebook.com/northsidefestival) for mere info om NorthSide 2013.